Ubaydullah Hussain

Arslan Ubaydullah Maroof Hussain (født 1985) er en norsk islamist som ble kjent som talsperson for den islamistiske gruppen Profetens Ummah.

I sine tidlige år virket Hussain som fotballdommer. Han representerte da Manglerud Star.

Den 25. oktober 2012 ble Hussain pågrepet og siktet for trusler mot journalist Nina Johnsrud og en annen journalist. Den påståtte trusselen mot Johnsrud ble framsatt i en e-post etter at hun 12. oktober 2012 hadde skrevet en artikkel i Dagsavisen om ekstreme islamister som tok jegerprøven. Like før han ble pågrepet hadde Hussain på Facebook framsatt det som ble oppfattet som en trussel mot norske jøder. Siktelsen ble 27. oktober utvidet til også å gjelde dette. 7. november 2012 ble siktelsen igjen utvidet, nå for heleri av inntil fem millioner kroner. Helerisiktelsen ble senere frafalt som grunnløs.

Oslo tingrett dømte 4. april 2017 Hussain til ni års fengsel for blant annet deltakelse i terrororganisasjonen IS og ett tilfelle av rekruttering til organisasjonen.

I ankesaken opprettholdt Borgarting lagmannsrett dommen. Den 19. januar 2018 fant retten Hussain skyldig i to tilfeller av terrorrekruttering.

Høyesterett forkastet 4. september 2018 Hussains anke over lagmannsrettens dom. Han ble løslatt i februar 2022.

Hussains liv som radikal islamist skildres i dokumentarfilmen Den norske islamisten av Adel Khan Farooq og Ulrik Imtiaz Rolfsen. De fulgte Hussain  i tre år, fra januar 2014 og frem til domfellelsen i 2017.

Referanser

Eksterne lenker 
 
  Dokumentarfilmen Den norske islamisten Filmen ble vist i NRK-programmet Brennpunkt i april 2017.

Norske fotballdommere
Islamister
Personer fra Oslo
Personer fra Europa involvert i terroraktivitet
Nordmenn dømt for lovbrudd